Приложение № 3 към Заповед № ...............2022 г.

**Обява за откриване на процедура чрез подбор**

Управляващият орган на Програма за развитие на селските райони за периода 2014-2020 обявява следната процедура чрез подбор на проектни предложения по подмярка 19.3 „Подготовка и изпълнение на дейности за сътрудничество на местни инициативни групи“ от мярка 19 „Водено от общностите местно развитие“ от Програма за развитие на селските райони 2014-2020 г. по процедура № BG06RDNP001-19.607 „Подбор на проектни предложения за вътрешнотериториално и транснационално сътрудничество“ по подмярка 19.3 „Подготовка и изпълнение на дейности за сътрудничество на местни инициативни групи“ от мярка 19 „Водено от общностите местно развитие“ от ПРСР 2014 - 2020 г.

По подмярката се финансират дейности, които допринасят за развитието на териториите, обхванати от МИГ – разработване на съвместен продукт/услуга, включващо придобиване на активи, включително строително-монтажни работи или строително-ремонтни работи на територията на партньорите от Република България за целите на проекта, изследвания и пазарни проучвания, директно свързани със съвместния продукт/услуга, реализиране на промоционални или маркетингови кампании, провеждане на обучения, семинари, съвместни събития, срещи и др., дейности по публичност и информираност и дейности по координация на изпълнението на дейностите по проекта.

Допустими кандидати за предоставяне на финансова помощ по процедурите са местни инициативни групи (МИГ), които са сключили споразумение за изпълнение на стратегия за ВОМР по реда на ПМС № 161 от 2016 г. или на Наредба № 22 от 2015 г. Партньори и асоциирани партньори по проектите за вътрешнотериториално сътрудничество могат да бъдат други МИГ или местни инициативни рибарски групи (МИРГ), които изпълняват стратегии за ВОМР, финансирани от Програмата за морско дело и рибарство. Партньори и асоциирани партньори по проектите за транснационално сътрудничество могат да бъдат освен МИГ и МИРГ от България, така и МИГ, МИРГ, местни групи за действие или други групи от местни публични и частни партньори на определена територия в Европейския съюз или трети страни.

Общият размер на средствата, които могат бъдат предоставени за всички одобрени проектни предложение по процедура № BG06RDNP001-19.607 „Подбор на проектни предложения за вътрешнотериториално и транснационално сътрудничество“ по подмярка 19.3 „Подготовка и изпълнение на дейности за сътрудничество на местни инициативни групи“ от мярка 19 „Водено от общностите местно развитие“ от ПРСР 2014 - 2020 г. възлизат на **5 567** 726 (пет милиона петстотин шестдесет и седем хиляди седемстотин двадесет и шест) л**ева**. Максималният размер на безвъзмездната финансова помощ за проекти за сътрудничество за кандидата и всеки от партньорите е до левовата равностойност на 50 000 евро за вътрешнотериториално сътрудничество и до левовата равностойност на 100 000 евро за транснационално сътрудничество.

Проектните предложения по процедурите могат да бъдат подадени от кандидатите чрез попълването на уеб базиран формуляр за кандидатстване и подаване на формуляра и придружителните документи чрез Информационната система за управление и наблюдение на средствата от Европейските структурни и инвестиционни фондове за периода 2014 – 2020 г. (ИСУН 2020) с използването на Квалифициран електронен подпис (КЕП), на следния интернет адрес: <http://eumis2020.government.bg/>.

Кандидатите могат да задават допълнителни въпроси и да искат разяснения във връзка с Условията за кандидатстване до 3 седмици преди крайния срок за подаване на проектни предложения. Допълнителни въпроси могат да се задават само по електронната поща: [rdd@mzh.government.bg](mailto:rdd@mzh.government.bg), като ясно се посочва наименованието на конкретната процедура за подбор на проекти.

Разясненията се дават по отношение на Условията за кандидатстване, не могат да съдържат становище относно качеството на проектното предложение и са задължителни за всички кандидати.

Пълният пакет документи по процедурите (Условията за кандидатстване, Условията за изпълнение и приложенията към тях) е публикуван на интернет адреса на Министерството на земеделието, храните и горите: [www.mzh.government.bg](http://www.mzh.government.bg), на Единния информационен портал за обща информация за управлението на Европейските структурни и инвестиционни фондове: [www.eufunds.bg](http://www.eufunds.bg) и на ИСУН 2020: <http://eumis2020.government.bg>.

**Крайният срок за подаване на проектни предложения е последният ден до 17:00 часа на всеки втори календарен месец след 31 август 2022 г. до 31 декември 2023 г. или до изчерпване на наличния финансов ресурс по процедурата.**